b'\n_START_ARTICLE_\nPaul Salaman\n_START_PARAGRAPH_\nPaul G. W. Salaman (s. 27. tammikuuta 1971 Australia) on lintutieteilij\xc3\xa4 ja luonnonsuojelija, joka ty\xc3\xb6skentelee latinalaisen Amerikan biodiversiteetin suojelemisen puolesta._NEWLINE_Paul Salaman aloitti lintujen tarkkailun kuusivuotiaana kotimaassaan Australiassa. Perhe muutti 1970-luvun lopulla Britanniaan, miss\xc3\xa4 Salaman tapasi David Attenboroughin vuonna 1979. Tapaamisella oli valtava vaikutus poikaan, johon syttyi intohimo luonnonsuojeluun ja luonnon tarkkailuun. Opiskeluaikanaan h\xc3\xa4n matkusti vuonna 1991 ymp\xc3\xa4ri Kolumbiaa toimien aktiivisesti suojeluasioissa. Samana vuonna h\xc3\xa4n l\xc3\xb6ysi tieteelle uuden vireolajin, ja myi sen tieteellisen nimen 75\xc2\xa0000\xc2\xa0dollarilla. Vuonna 1992 Salaman perusti luonnonsuojelualueen Lounais-Kolumbiaan ja k\xc3\xa4ynnisti yhdess\xc3\xa4 suojeluj\xc3\xa4rjest\xc3\xb6 Fundaci\xc3\xb3n ProAvesin kanssa Projekti Ognorhynchuksen pelastamaan \xc3\xa4\xc3\xa4rimm\xc3\xa4isen uhanalaista vahapalmuarattia (Ognorhynchus icterotis)._NEWLINE_Salaman v\xc3\xa4itteli filosofian tohtoriksi Oxfordin yliopiston Edward Grey Institute of Field Ornithologysta vuonna 2001. H\xc3\xa4nen v\xc3\xa4it\xc3\xb6ksens\xc3\xa4 k\xc3\xa4sitteli Kolumbian uhanalaisia lintupopulaatioita. Postdoc-aikana Natural History Museumissa Salaman oli perustamassa Project BioMapia. Vuosina 2005\xe2\x80\x932008 Salaman toimi American Bird Conservancyn kansainv\xc3\xa4listen ohjelmien johtajana._NEWLINE_Salaman on ollut kuvaamassa tieteelle uusina lintulajeina pilvimets\xc3\xa4vireota (Vireo masteri) ja ruskolakkikotingaa (Lipaugus weberi) sek\xc3\xa4 kahta muuta lajia, joilla ei viel\xc3\xa4 ole suomenkielist\xc3\xa4 nime\xc3\xa4.'